Tinsab f'periklu li tintilef għal dejjem kappella medjevali fir-Rabat li ilha snin tibki għar-restawr. Minkejja li l-awtoritajiet għarfu l-importanza tagħha tant li dan l-aħħar ingħatat l-ogħla protezzjoni bi skedar fi grad wieħed, s'issa appelli li saru biex tingħata attenzjoni waqgħu fuq widnejn torox. Din l-Art Ħelwa ilha s-snin tħabrek biex tieħu f'idejha l-Kappella tas-Sanċir ħalli treġġagħha għall-glorja tagħha għax hi unika mhux biss fl-istil iżda għax għandha iktar minn 600 sena. Midfuna qalb ir-raba' fi Ġnien is-Sultan, fil-limiti tar-Rabat, hemm waħda mill-eqdem kappelli f'Malta li għandha iktar minn 600 sena. Il-kappella ssemmiet għal San Ċir li kien qaddis meqjum mill-Biżantini. U fi tmiem il-ħakma Għarbija, l-isem tal-kappella ngħata bixra Kristjana u nbidel għal San Mikiel is-Sanċir. Fis-seklu 17, il-kappella ma baqgħetx tintuża iżjed bħala post ta' qima u nbidlet f'maqjel tal-annimali. Il-kappella tas-San Ċir tinsab fi stat ħażin u qed tibki għar-restawr li jekk ma jsirx malajr hemm periklu li minn kappella storika tispiċċa borġ ġebel. Billi l-kappella tinsab midfuna qalb ir-raba' u qajla tagħti fl-għajn l-għarfien dwarha hu nieqes. L-għaqda mhux governattiva Din l-Art Ħelwa ilha 15-il sena tipprova ssemma l-leħen sieket ta' dan it-teżor, qabel ikun tard wisq. "Qiegħda fi stat tant ħażin li diġà qed jaqa' s-saqaf tagħha. Il-ħsara li qed issir dejjem qed tiżdied bix-xita speċjalment li qed jidħol direttament ġo fiha. Inkunu tlifna wirt storiku, kulturali u l-ftit li għandna ta' żmien il-Medjuevu," spjega Stanley Farrugia Randon, volontier ma' Din l-Art Ħelwa. Is-Sur Farrugia Randon qal li l-għaqda tistma li hemm mal-€100,000 fi ħsarat fil-kappella li xahar ilu ġiet skedata mill-Awtorità tal-Ippjanar. "Dan l-aħħar spiċċajna f'għanqbuta amministrattiva u burokratika bejn entitajiet differenti tal-Gvern u s'issa għad m'għandniex titlu uffiċjali fuq il-post, għalkemm applikajna għar-restawr tagħha. Għandna wkoll il-fondi." L-aħħar intervent fuq il-kappella sar 40 sena ilu bit-tħabrik ta' Monsinjur Ġwann Azzopardi li ma felaħx jara dan il-wirt storiku jitmermer. It-tama hi li din il-kappella medjevali ma tgħaddix mill-istess destin ta' oħra, li bħalha, għadha kemm ġiet skedata bl-ogħla grad. Din hi binja medjevali f'Ħad-Dingli li skont s-Sovrintendenza tal-Patrimonju Kulturali hi l-Kappella ta' Santa Duminka – waħda mill-ewwel parroċċi f'Malta – li parti sew minnha ġġarrfet.